贈李兕彥威秀才
作者：蘇軾
朝代：宋

paragraphs: 魏王大瓢實五石，種成濩落將安適。
可憐公子持十牛，海上三年竟何得。
先生少負不羈才，從車數到單于臺。
天山直欲三箭取，白衣將軍何人哉。
夜逢怪石曾飲羽，戲中戟枝何足數。
誓將馬革裹尸還，肯學班超苦兒女。
封侯衛霍知幾許，老矣先生困羈旅。
酒酣聊復說平生，結襪猶堪一再鼓。
棄書捐劍學萬人，紈袴儒冠皆誤身。
窮途政似不龜手，與世羞爲西子顰。
如今惟有談天口，雲夢胸中吞八九。
世間萬事寄黄粱，且與先生說烏有。